Plamenik
<s>Plamenik je aparat koji se koristi u mnogim ljudskim djelatnostima.</s><s>Svi plamenici rade na istom principu: kemijskom reakcijom energenata stvara se toplina koja se može iskoristiti za zavarivanje, zagrijavanje, rezanje i drugo.</s>

<s>Plamenik u kemiji 
U kemiji plamenici se koriste za zagrijavanje uzorka kada nije potrebna visoka preciznost i održavanje temperature stalnom.</s><s>U slučaju kada je potrebno održavati stalnu temperaturu, koristi se uljna (ili ponekad vodena) kupelj.</s>

<s>Uobičajeni plamenici koji se koriste su Bunsenov, Tecluov, Mékerov (kao gorivo koriste lakozapaljive plinovite ugljikovodike, obično smjesu propana i butana ili metan), te Daniellov plamenik.</s>

<s>Bunsenov plamenik sastoji se od postolja za dovod, sapnice za ispust, te dimnjaka za provod i izgaranje smjese plina i zraka, koji na sebi ima prolaze s prstenom za regulaciju dovoda zraka.</s><s>Maksimalna temperatura koja se njime može postići iznosi oko 1300 °C. Osim za zagrijavanje također se koristi za kvalitativnu analizu minerala i soli jer mnogi spojevi boje plamen.</s><s>To je svojstvo najizraženije kod alkalijskih metala, posebno kalija i natrija jer su gotovo sve njihove soli topljive tako da se ne mogu dokazati selektivnim taloženjem.</s><s>Stakleno posuđe koje mora biti apsolutno suho suši se zagrijavanjem Bunsenovim plamenikom.</s><s>Postoji i varijanta sa štednim plamenom.</s><s>Izumio ga je njemački kemičar Robert Wilhelm Bunsen.</s>

<s>Mékerov plamenik identičan je Bunsenovom, s izuzetkom vrha dimnjaka, koji je proširen i sadrži metalnu mrežicu, koja odvodi toplinu plamena i sprječava zagrijavanje dimnjaka i uskakanje plamena.</s><s>Osim toga, Mekerov plamenik daje višu temperaturu plamena od Bunsenovog i Tecluovog.</s><s>Izumio ga je francuski kemičar Geoges Méker.</s>

<s>Tecluov plamenik ima dimnjak koji završava kao i Bunsenov, no baza mu je proširena i sadrži pločicu koja zakretanjem regulira dovod zraka.</s><s>Daje topliji plamen od Bunsenovog plamenika.</s><s>Izumio ga je rumunjski kemičar Nicolae Teclu.</s>

<s>Daniellov plamenik sastoji se od dvije cijevi jedne u drugoj, kroz koje se posebno puštaju čisti vodik i čisti kisik, koji na samom izlazu formiraju smjesu.</s><s>Daje plamen temperature do 2700 °C. Izumio ga je Edward Daniel Clarke, engleski mineralog i putnik.</s>

<s>Vanjske veze 
Vježba 9. Plamenici Tehnička škola i prirodoslovna gimnazija Ruđera Boškovića Osijek</s>

<s>Laboratorijska oprema</s>

